
REPUBLIKA HRVATSKA
Općinski sud u Puli-Pola
Kranjčevićeva 8, 52100 Pula-Pola


3
            Pp-1466/2025-4

Pp-1466/2025-4
U   I M E   R E P U B L I K E   H R V A T S K E

P R E S U D A

[bookmark: _Hlk164851625][bookmark: _Hlk171933914][bookmark: _Hlk229574949][bookmark: _Hlk193106782]Općinski sud u Puli-Pola, po sutkinji Ani Cvečić Hoxha, uz sudjelovanje Marijane Borić kao zapisničarke, u prekršajnom postupku protiv okrivljenog Stipe Šimića zbog prekršaja iz članka 112. st 14. Zakona o sigurnosti prometa na cestama (Narodne novine broj 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22 dalje Zakon o sigurnosti prometa na cestama ZOSPC), rješavajući po prigovoru okrivljenika na obavezni prekršajni nalog Postaje prometne policije Pula broj: 211-07/25-2/41442 od 5.8.2025. nadležan u smislu članka 94. Prekršajnog zakona („Narodne novine“ broj 107/07, 39/13, 157/13, 110/15, 70/17, 118/18, 114/2022 dalje Prekršajni zakon PZ), na temelju članka 244. i članka 183. PZ, nakon provedenog postupka po čl. 221. st. 1. toč. 6. Prekršajnog zakona, 6. kolovoza 2026. 

p r e s u d i o   j e

I	Okrivljenik: STIPE ŠIMIĆ, rođen 29.8.2005. u Osijeku, OIB 39415604716,  državljanin RH, adresa Osijek, Vijenac kraljeve sutjeske 11, prekršajno nekažnjavan
 
kriv je

što je dana 5.8.2025. godine u 12,20 sati u mjestu Fažana, Vodnjanska cesta kućni broj 39 upravljao nerazvrstanim vozilom (romobil na električni pogon) marke Kukirin G2 Master  broja okvira A01FGMRBFRB00896 snage motora 1000W , koji sukladno Zakonu o sigurnosti prometa na cestama nije razvrstan ni u jednu kategoriju vozila zbog čega je takvim vozilom sukladno odredbama članka 112. st. 10. Zakona o sigurnosti prometa na cestama zabranjeno kretanje po površinama za kretanje vozila i pješaka, kolnikom Ulice Vodnjanska u mjestu Fažana u smjeru Perojske ceste 
čime je okrivljenik  počinio prekršaj iz članka 112. stavka 10.  kažnjivo po članku 112. stavku 14. Zakona o sigurnosti prometa na cestama, 
pa mu se na temelju navedenih propisa

						izriče

novčana kazna od 130,00 eura (stotrideset eura).

Okrivljenik je dužan platiti izrečenu novčanu kaznu u roku od 3 (tri)  mjeseca od primitka presude jer u protivnom će se naplatiti prisilno.

Na temelju članka 152. stavka 3. Prekršajnog zakona novčana kazna smatrati će se u cjelini plaćenom ako plati dvije trećine izrečene novčane kazne, u roku određenim ovom presudom. 

II	Na temelju članka 138. stavka 2. točke 1. i točke 3.b Prekršajnog zakona okrivljenik je dužan platiti paušalne troškove prekršajnog postupka u iznosu od 20,00 € (dvadeset eura), u istom roku kao i kaznu.
III	Na temelju odredbe članka 76a PZ, privremeno oduzeto vozilo marke Kukirin G2 Master  broja okvira A01FGMRBFRB00896 snage motora 1000W  (oduzet potvrdom broj 211-07/25-2/41442) vraća se okrivljeniku.


	Obrazloženje

1. Uvodno označenim aktom ovlašteni je tužitelj izdao obavezni prekršajni nalog protiv okrivljenika za prekršaj pobliže opisane u izreci ove presude. Na obavezni prekršajni nalog okrivljenik je izjavio prigovor te je predmet dostavljen sudu, obavezni prekršajni nalog stavljen izvan snage i proveden postupak.
2. Okrivljenik u obrani navodi da je sve ovo točno što je navedeno u obaveznom prekršajnom nalogu, žalio se jer mu je novčana kazna prevelika i volio bi da mu se to vozilo vrati jer je i očekivao da će mu se vratiti, a on će ga onda čuvati dok ne stupi na snagu zakon da ga može registrirati i normalno voziti. Dan prije ovog zaustavljanja dobio je upozorenje od policijskog službenika za to što je vozio bez kacige, pa je onda nabavio i kacigu, pazio je da ne vozi prebrzo, ali ako mu se naplati kazna i vozilo, on ostaje bez svega za što je radio ovu sezonu. 
[bookmark: _Hlk229574745]	3. U dokaznom postupku čita se dokumentacija u spisu, čita se potvrda o privremenom oduzimanju predmeta. Vrši se uvid u prekršajnu evidenciju. Tužitelj ustraje kod izrečene sankcije, i posebno oduzimanja vozila jer je isto opasno sredstvo kao što su detaljno objasnili u obaveznom prekršajnom nalogu. Obzirom da je sud okrivljenikovo priznanje ocijenio sukladnim dokazima u spisu, u nastavku dokaznog postupka izvedeni su samo dokazi koji se odnose na odluku o prekršajnopravnim sankcijama i drugim mjerama. Iz prekršajne evidencije je razvidno da nije kažnjavan.
4. Na temelju čl. 222. st. 3. Prekršajnog zakona sutkinja na temelju dokaza u spisu ocijenila je da je stanje stvari dovoljno razjašnjeno da se donese odluka o prekršaju.
5. Na temelju provedenog postupka i obrane okrivljenika odnosno priznanja  utvrđuje se da su se u ponašanju okrivljenika kritične zgode stekla sva bitna obilježja prekršaja iz članka 112. stavka 10.  kažnjivo po čl. 112. st. 14. Zakona o sigurnosti prometa na cestama, pa je oglašen krivim, nije sporno da je na opisani način počinio prekršaj za koji se tereti.
6. Članak 112. Zakona o sigurnosti prometa na cestama: 
(10) Prometnim površinama za kretanje vozila i pješaka zabranjeno je kretanje vozilom koje se može samo uravnotežiti, monociklom s motornim ili električnim pogonom, romobilom s motornim ili električnim pogonom i sl., koje sukladno odredbama ovoga Zakona ne spada u osobno prijevozno sredstvo i nije razvrstano ni u jednu kategoriju vozila sukladno posebnim propisima. 
(14) Novčanom kaznom u iznosu od 130,00 eura kaznit će se za prekršaj vozač ako postupi suprotno odredbama stavaka 3., 4., 6., 7., 9. i 10. ovoga članka.
7. Uzimajući u obzir da nema otegotnih okolnosti, a olakotnim prekršajnu nekažnjavanost i izostanak težih posljedica prekršaja, okrivljeniku je izrečena novčana kazna u fiksnom iznosu kako ga zakon propisuje, nema posebno olakotnih okolnosti za izricanje novčane kazne ispod minimuma ili primjenu opomene, obzirom na učestalost navedenih prekršaja pa je potrebno novčanom kaznom utjecati na okrivljenika da ne ponovi prekršaj, kao i na druge da ne čine prekršaje korištenjem ovakvih vozila. Privremeno oduzeto vozilo se vraća okrivljeniku.
8. Na temelju članka 152. stavka 3. Prekršajnog zakona novčana kazna smatrati će se u cjelini plaćenom ako okrivljenik plati 2/3 izrečene novčane kazne u roku određenom ovom presudom.
9. Na temelju članka 138. stavka 2. točke 3.b Prekršajnog zakona okrivljenik je dužan platiti paušalne troškove prekršajnog postupka, a njihova visina određena je s obzirom na složenost i trajanje postupka, a sve sukladno Rješenju o određivanju paušalnog iznosa za troškove prekršajnog postupka (Narodne novine broj 18/13) koji se određuje u rasponu od 100,00 do 5.000,00 kn.
10. Razmatrajući prijedlog tužitelja o trajnom oduzimanju vozila kao opasnog sredstva, cijeni se da u konkretnim slučaju nisu ispunjene propisane pretpostavke za izricanje navedene mjere, niti je trajno oduzimanje vozila nužno ni razmjerno težini počinjenog prekršaja. 
Članak 76a PZ:
 (1) Predmeti i sredstva koji su bili namijenjeni ili uporabljeni za počinjenje prekršaja ili su nastali njegovim počinjenjem oduzet će se ako postoji opasnost da će se ponovno uporabiti za počinjenje prekršaja. Sud može oduzeti predmete i sredstva i kada je njihovo oduzimanje potrebno radi zaštite opće sigurnosti, javnog poretka, zaštite zdravlja ljudi ili iz moralnih razloga.
(2) Ako su ispunjene pretpostavke iz stavka 1. ovoga članka, sud će oduzeti predmete i sredstva i kada postupak nije završen osuđujućom presudom.
(3) Predmeti koje prema zakonu okrivljenik ili druga osoba ne može posjedovati ili predmeti čije je posjedovanje ili promet zabranjen ili ograničen ili predmeti namijenjeni prometu, ali se u promet mogu pustiti samo pod posebnim uvjetima (s nadzornim markicama i slično), oduzet će se i kad postupak nije završen osuđujućom presudom. Sud može na prijedlog ovlaštenog tužitelja narediti njihovo uništenje i prije završetka postupka. 
Visoki prekršajni sud Republike Hrvatske u svojoj odluci Ppž-1431/2026 od 19. veljače 2026 navodi: Posjedovanje ovakvog vozila (električnog romobila) nije zakonom zabranjeno, već je samo zabranjeno sudjelovanje u prometu na cesti sa istim.
11.  Slijedom navedenog odlučeno je kao u izreci ove presude.

                                                        U Puli-Pola 6. kolovoza 2026. 
          Zapisničarka                                                                                Sutkinja
         Marijana Borić						       Ana Cvečić Hoxha




UPUTA O PRAVNOM LIJEKU:
Na temelju članka 244. stavka 1. Prekršajnog zakona protiv ove presude nije dopuštena žalba.


DNA: 
1. Postaji prometne policije Pula-Pola
2. okrivljenom 

